b"\n_START_ARTICLE_\nGilbert Kaplan\n_START_SECTION_\nLiv og virke\n_START_PARAGRAPH_\nGilbert Kaplan var s\xc3\xb8nn av en skjorteprodusent. Han var lillebror til Joseph Brooks, en komponist som vant en Academy Award, som d\xc3\xb8de i 2011._NEWLINE_I 1967 grunnla Kaplan, da 25 \xc3\xa5r gammel, finanstidskriftet Institutional Investor og ble dets sjefredakt\xc3\xb8r. Magasinet vokste etterhvert til et opplag p\xc3\xa5 dr\xc3\xb8yt 150.000, og ble solgt i 140 land._NEWLINE_Kaplan giftet seg med Lena Bi\xc3\xb6rck, en svensk interi\xc3\xb8rarkitekt, i 1970. Paret fikk fire barn._NEWLINE_Ved siden av \xc3\xb8konomijournalistikken viet Kaplan seg over en lang tid til Gustav Mahler, og med tiden ble han en ledende autoritet p\xc3\xa5 den \xc3\xb8sterrikske komponisten. I 1982, i samband med Institutional Investors 15-\xc3\xa5rsjubileum, dirigerte Kaplan for f\xc3\xb8rste gang Mahlers andre symfoni for et s\xc3\xa6rlig utvalgt publikum. En tid etter fremf\xc3\xb8rte han verket ved en konsert for allmenheten i Carnegie Hall med The American Symphony Orchestra. Konserten fikk stor oppmerksomhet og ber\xc3\xb8mmelse. New York's Daily News rangerte ham som en av de beste fremf\xc3\xb8relser av Mahlers andre noen sinne._NEWLINE_Deretter fremf\xc3\xb8rte Kaplan verket i konsert med et femtitalls orkestre over hele verden, deriblant Wienerfilharmonikerne, London Symphony Orchestra og Stockholms filharmoniska orkester. Innspillinger med de to ble utgitt p\xc3\xa5 plate._NEWLINE_Kaplan hadde ingen tidligere musikalske meritter og dirigerte det dr\xc3\xb8yt 80 minutter lange verket utenat ettersom han ikke kunne lese noter s\xc3\xa6rlig godt. Til tross for denne amat\xc3\xb8rstatus ble han betraktet som en av de fremste fortolkeret av dette stykket. Hans flere ti\xc3\xa5rs lange dirigentgjerning var s\xc3\xa5 godt som utelukkende viet dette verk. Repertoaret ble bare i beskjeden grad utvidet, men skulle etterhvert omfatte ogs\xc3\xa5 Mahlers femte symfoni._NEWLINE_I 1986 grunnla Gilbert Kaplan stiftelsen Kaplan Foundation, som publiserer litteratur om, og musikk av, Mahler. Kaplan foreleste om Mahler ved en rekke musikkonservatorier og ved Harvard og Oxford. Han skrev ogs\xc3\xa5 den omfattende biografien The Mahler Album."